НАЦРТ

На основу члана 41а став 3. Закона о заштити природе („Службени гласник РС”, бр. 36/09, 88/10, 91/10 - исправка, 14/16, 95/18-др. закон и 71/21) и члана 42. став 1. Закона о Влади („Службени гласник РС” бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон),

Влада доноси

УРЕДБУ

О ПРОГЛАШЕЊУ ПРЕДЕЛА ИЗУЗЕТНИХ ОДЛИКА

„ПОВЛЕН И КАЊОН СУШИЦЕ”

Члан 1.

Подручје Повлена и кањона Сушице се налази у западној Србији и чини део венца Подрињско-ваљевских планина, између динарске области на југозападу и јадарске на северу и североистоку, ставља се под заштиту и проглашава заштићеним подручјем под именом „Повлен и кањон Сушице”, као природно добро од регионалног, односно великог значаја и сврстава се у ΙΙ категорију заштите, као Предео изузетних одлика (у даљем тексту: Предео изузетних одлика „Повлен и кањон Сушице”).

Члан 2.

Предео изузетних одлика „Повлен и кањон Сушице”, ставља се под заштиту како би се: очувао масив Повлена, који представља шумовито подручје на ком су се, захваљујући његовом релативно изолованом географском положају очували многи природни феномени попут изворних природних екосистема и станишта ретких и угрожених врста, као и различити облици рељефа сложене геолошке грађе, заједно са кањоном Сушице, као инпресивним обликом речне/флувијалне ерозије који се развија са секунарним скаршћавањем; очувало богатство шумске вегетације са преко 50 дрвенастих и жбунастих врста, а 14 врста је заступљено као реликтне, ретке и ендемичне и распростиру се од најнижег појаса храстових шума, унутар ког су шумске заједнице ксеромезофилних китњакових и грабових шума, потом се надовезује појас мезофилних букових и буково-четинарских шума; очувао разноврсни живи свет, присутне 533 биљне врсте, од чега је од националног и међународног значаја 112 врста, строго заштићених је 13, а заштићених 63 биљне врсте; очувало 19 врста из фамилије орхидеја и 20 ендемичних и 32 реликтне врсте биљака; очувао значајан биодиверзитет бескичмењака (лептир аполон (*Parnassius apollo*), румени жутаћ (*Colias myrmidone*), мочварни шаренац (*Euphydryas aurinia*), шумски шаренац (*Euphydryas maturna*) и мнемнозина (*Parnassius mnemosyne*)), фауна вилинских коњица, а посебно значајно присуство великог коњица даждевњака (*Cordulegaster heros*)); очувао велики број врста бескичмењака од међународног и националног значаја за заштиту; очувала поточна пастрмка (*Salmo trutta*), као и присутни акватични бескичмењаци, а нарочито поточни рак (*Austropotamobius torentium*); очувало фауна 10 врста водоземаца и 9 врста гмизаваца; очувале 123 врсте птица (96 има статус гнeздaрице од којих је најзначајнији сури орао (*Aquila chrysaetos*), док је 27 врста редовно присутно током целе године). Укупно 28 врста евидентираних на подручју Повлена се налази на додатку I Директиве о птицама (Директива о очувању дивљих птица/ Directive 2009/147/EC of the European Parlament and of the Council on the conservation of wild birds), што је шире подручје Повлена сврстало у обухват потенцијалног Подручја посебне заштите (proposed Special Protection Area, pSPA) под називом „Ваљевске планине”, у оквиру еколошке мреже Натура 2000; очувале 53 врсте сисара (најзначајнији су: вук (*Canis lupus*), мрки медвед (*Ursus arctos*) и видра (*Lutra lutra*)), бројна фауна слепих мишева (*Chiroptera*).

Посебан значај заштићеном подручју дају бројна археолошка налазишта од праисторијског до периода касног средњег века (Савинац 1, Злостуф), као и очувани објекти народног градитељства (окућница Митровића, друмска механа породице Граовић).

Предео изузетних одлика ,,Повлен и кањон Сушице” се налази у границама међународно значајног подручја за птице (Important Bird Area, IBA) ,,Ваљевске планине” са класификационом ознаком RS018, потенцијалног подручја посебне заштите (proposed Special Protection Area, pSPA) „Ваљевске планине”, три подручја од значаја за Заједницу (engl. SCI - Site of Community Interest): „Повлен”, „Ваљевске планине” и „Скрапеж”.

Наведена подручја су одређена као потенцијална Натура 2000 подручја пре свега због инсеката и слепих мишева.

Члан 3.

Предео изузетних одлика „Повлен и кањон Сушице”, се налази у западном делу Србије, и обухвата територију града Ваљева са катастарским општинама Брезовице, Доње Лесковице, Сушица, Вујиновача, Таор и на територију општине Косјерић са катастарском општином Маковиште I.

Предео изузетних одлика „Повлен и кањон Сушице” износи 4117 hа 28 ar 91 m2, од чега је 270,08 hа (6,56%) у државном власништву, 2438,01 hа (59,21%) у приватном власништву, 2,36 hа (0,06%) у друштвеном власништву и у јавном власништву 1676,92 hа (40,73%), од чега је I степеном обухваћено 6,72% укупно заштићене површине (296 hа 82 ar 14 m2), II степеном обухваћено 11,12% укупно заштићене површине (491 hа 45 ar 98 m2) и III степеном 76,36% (3329 hа 00 ar 79 m2) укупне површине подручја Предела изузетних одлика „Повлен и кањон Сушице”.

Опис границе и графички приказ Предела изузетних одлика „Повлен и кањон Сушице”, дати су у Прилогу – Опис границе и графички приказ Предео изузетних одлика „Повлен и кањон Сушице”, који је одштампан уз ову уредбу и чини њен саставни део.

Члан 4.

На подручју Предела изузетних одлика „Повлен и кањон Сушице”, утврђују се режими заштите I, II и III степена.

Режим заштите I степена, укупне површине 296 hа 82 a 14 m2, односно 6,72%, површине Предела изузетних одлика „Повлен и кањон Сушице”, обухвата следеће највредније локалитете:

1) „Повленска и Поличка река”, налази се на територији града Ваљева, (КО Брезовица и КО Сушица), површина овог локалитета износи 127,74 ha;

2) „Кањон Сушицеˮ, налази се на територији града Ваљева (КО Брезовица и КО Сушица), површина овог локалитета износи 125,03 ha;

3) „Велики Повлен, налази се на територији града Ваљева (КО Брезовица), површина овог локалитета износи 26,26 ha;

4) „Плоча и Маркова стенаˮ, налази се на територији града Ваљева (КО Брезовица), површина овог локалитета износи 24,59 ha;

Режим заштите II степена, укупне површине 491 hа 45 a 98 m2, односно 11,12% површине Предела изузетних одлика „Повлен и кањон Сушице”, обухвата следеће локалитете:

1) „Сушица”, налази се на територији града Ваљева, (КО Брезовица и КО Сушица), површина овог локалитета износи 149,81 ha;

2) „Повлен”, налази се на територији града Ваљева (КО Брезовица) и општинe Косјерић (КО Маковиште I) површина овог локалитета износи 84,26 ha;

3) „Мали Повленˮ, налази се на територији града Ваљева (КО Таор) и општинe Косјерић (КО Маковиште I), површина овог локалитета износи 63,96 ha;

4) „Скрапежˮ, налази се на територији општинe Косјерић (КО Маковиште I), површина овог локалитета износи 107,04 ha;

5) „Бурма брдоˮ, налази се на територији општинe Косјерић (КО Маковиште I), површина овог локалитета износи 1,21 ha;

6) „Злостуфˮ, налази се на територији града Ваљева (КО Брезовица), површина овог локалитета износи 83,87 ha;

7) „Извор Грацаˮ, налази се на територији града Ваљева (КО Таор), површина овог локалитета износи 1,30 ha;

Режим заштите III степена, укупне површине 3329 hа 00 a 79 m2, односно 76,36% површине Предела изузетних одлика „Повлен и кањон Сушице”, обухвата преостали део заштићеног подручја који није обухваћен режимом заштите I и II степена.

Члан 5.

На подручју Предела изузетних одлика „Повлен и кањон Сушице”, на површинама на којима је утврђен режим заштите III степена, спроводи се проактивна заштита, где се могу вршити управљачке интервенције у циљу рестаурације, ревитализације и укупног унапређења заштићеног подручја, развој села и унапређење сеоских домаћинстава, уређење објеката културно-историјског наслеђа и традиционалног градитељства, очување традиционалних делатности локалног становништва, селективно и ограничено коришћење природних ресурса и простора.

Осим забране радова и активности које су као такве утврђене чланом 35. Закона о заштити природе, забрањују се и:

1. експлоатација и истраживање минералних сировина, земље и речних наноса, осим оних који су на основу прописане процедуре већ стекли право до стављања под заштиту овог природног добра, као и контролисаног коришћења камена, глине и другог материјала, на традиционалан начин за потребе постојећих сеоских домаћинстава;
2. отварање привремених површинских копова, осим за потребе изградње, реконструкције, ревитализације и одржавања противпожарних, шумских и јавних путева;
3. израдња викенд и туристичких објеката изван грађевинских подручја утврђених посебним планским и урбанистичким документима;
4. изградња већих смештајних капацитета (хотела и сл.);
5. све активности које могу довести до оштећења или деградације објеката геонаслеђа;
6. изградња хидроелектрана;
7. све радње и активности којима се мења квалитет и квантитет воде у водотоцима;
8. регулација водотока-каптажних или регулационих радова у долини потока који могу негативно утицати на измену хидролошког режима подземних и површинских вода;
9. изградња септичких јама пропусног типа и свако испуштање отпадних и осочних вода у водоток и земљиште;
10. примарна прерада минералних сировина;
11. преоравање планинских пашњака и ливада;
12. чиста сеча шума и крчење земљишта и обављање других радњи на местима и на начин који могу изазвати процесе јаке и ексцесивне водне ерозије;
13. образовање депонија, складиштење, одлагање и бацање смећа и отпадних материјала ван места одређених за ту намену, као и нерегулисано одлагање стајског ђубрета;
14. руковање отровним хемијским материјама и нафтним дериватима на начин који може проузроковати загађивање земљишта и вода;
15. све радње и активности којима се угрожава фауна риба и ремети њихов мрест, раст, исхрана и кретање.

Радови и активности ограничавају се на:

1. изградњу објеката у складу са актом о заштити, важећим прописима и планским документима;
2. каптирање извора, изградња водозахвата, дубоких бушотина или издвојених објеката за потребе водоснабдевања појединачних домаћинстава;
3. риболов у научноистраживачке сврхе;
4. формирање пољопривредних монокултура;
5. контролисана примена хемијских препарата у конвенционалној пољопривредној производњи;
6. паљење и ложење ватре, на местима одређеним за ту намену.

Члан 6.

На подручју Предела изузетних одлика „Повлен и кањон Сушице”, на површинама на којима је утврђен режим заштите II степена спроводи се активна заштита ради очувања и унапређења природних вредности, посебно кроз мере управљања популацијама дивљих биљака и животиња, одржање и побољшање услова у природним стаништима и традиционално коришћење природних ресурса.

Осим забране радова и активности, које су као такве утврђене чланом 35. Закона о заштити природе и члана 5. ове уредбе, у режиму заштите IІ степена забрањује се и:

1. пренамена површина на којима се налазе шумска и ливадска станишта;
2. пренамена површина на којима се налазе влажна станишта или извођење активности којима се оне исушују;
3. градња стамбених, туристичких, угоститељских, викенд, привремених, монтажних и других објеката, осим стамбених, помоћних и економских објеката у оквиру постојећих сеоских и пољопривредних домаћинстава;
4. измена морфологије терена, односно извођење радова који би могли да униште или наруше геоморфолошке и хидролошке карактеристике подручја, као и станишта строго заштићених, ретких и угрожених биљних и животињских врста;
5. изградња јавних скијалишта и скијашке инфраструктуре (ски стазе, жичаре, гондоле, инсталације за осветљење или оснежавање и др.);
6. изградња ветрогенератора, хидроелектрана и акумулација (хидротехничких објеката);
7. превођење вода и измену хидродинамичких карактеристика и режима потока и река, као и све друге радове и интервенције које могу негативно утицати на измену хидролошког режима подземних и површинских вода;
8. каптирање извора;
9. образовање депонија и изградња спалионице отпада;
10. експлоатација и истраживања минералних сировина;
11. формирање позајмишта и/или отварање каменолома;
12. изградња септичких јама пропусног типа и свако испуштање отпадних, загађујућих и осочних вода у водотокове и земљиште;
13. уништавање и сакупљање биљних и животињских врста које су обухваћене правилником којим је проглашена заштита строго заштићених и заштићених дивљих врста биљака, животиња и гљива, односно врста које се наводе у „црвеним књигама” и „црвеним листама” флоре и фауне;
14. чиста сеча шума која није планирана као редован вид обнављања шума, осим у случајевима прописаним законом;
15. уклањање крајречне вегетације;
16. постављање, односно укуцавање табли и других обавештења на стаблима;
17. уношење алохтоних и инвазивних врста биљака;
18. садња дрвенастих и жбунастих врста на подручјима са утврђеним вредностима геодиверзитета;
19. паљење ватре;
20. извођење свих летова хеликоптером, изузев летова за потребе војске и полиције Републике Србије;
21. коришћење беспилотних летелица супротно законом и другим прописима предвиђених забрана и ограничења;
22. уништавање или оштећење гнезда птица;
23. приступ, кретање, задржавање и снимање птица (младунаца и одраслих јединки ретких и угрожених врста) на удаљености мањој од 250 m од хранилишти и гнезда, осим у научноистраживачке сврхе и за потребе чувања Заштићеног подручја од стране чуварске службе;
24. постављање осматрачница и видиковаца за посетиоце у непосредној близини гнезда ретких и угрожених строго заштићених врста птица и места размножавања других ретких и угрожених дивљих врста животиња;
25. узнемиравање птица и других животиња у репродуктивном периоду;
26. формирање илегалних и нерегистрованих хранилишта за некрофагне врсте дивљих животиња;
27. све радње и активности којима се угрожава фауна риба и ремети њихов мрест, раст, исхрана и кретање;
28. преоравање природних ливада и пашњака;
29. уништавање и оштећење сувих каменитих ливада са присутним белим жедњаком (Sedum album);
30. коришћење пољопривредног земљишта у непољопривредне сврхе;
31. вожња квадовима;
32. постављање ферате;
33. обављање било каквих радова на непокретном културном добру и у његовој непосредној околини без претходно прибављених услова и сагласности надлежне организације за заштиту споменика културе.

Радови и активности ограничавају се на:

1. активности на извођењу хитних и неопходних санационих шумских радова након акцидентних ситуација приликом ветролома, ветроизвала, пожара, каламитета инсеката и слично;
2. спровођење одговарајућих мера противпожарне и против ерозионе заштите;
3. газдовање шумама и шумским земљиштима у складу са плановима и основама газдовања шумама, а којима се обезбеђује одржавање постојећих шумских екосистема, умерено повећање површина под шумским екосистемима и побољшање њиховог састава, структуре и здравственог стања, очување разноврсности и изворности дрвећа, жбуња и осталих биљних и животињских врста у шумским састојинама;
4. реконструкција, ревитализација и одржавање јавних путева;
5. реконструкција и одржавање/санација шумских путева предвиђених плановима и основама газдовања шумама;
6. активности везане за унапрeђење популација ретких и угрожених биљних и животињских врста;
7. контролисано сакупљање лековитог биља;
8. сакупљање гљива, дивље флоре и фауне;
9. праћење стања флоре и фауне;
10. спровођење активности у оквиру научноистраживачких радова и праћење природних процеса;
11. ловство на санитарни лов дивљачи, заштиту и унапређивање популација дивљачи у ловишту и мере на унапређивању станишта дивљачи, у складу са планским актима из области ловства;
12. испашу стоке, у циљу одржавања ливадских и полуливадских станишта;
13. кошење ливада и коришћење траве;
14. постављање наменских кућица за гнежђење птица на одређеним локацијама, уз редовно одржавање и мониторинг;
15. сакупљање и транспорт неопасног отпада;
16. предузимање мера и активности заштите акватичних екосистема од свих видова загађења, промена хидролошког режима и квалитета воде и деградације станишта;
17. санацију и реконструкцију на постојећим објектима у габариту и волумену;
18. уређење пешачких, планинарских и бициклистичких стаза;
19. уклањање вегетације на видиковцима искључиво уз услове заштите природе;
20. постављање примереног мобилијара на видиковцима;
21. одржавање манифестација.

Члан 7.

На подручју Предела изузетних одлика „Повлен и кањон Сушице”, на површинама на којима је утврђен режим заштите I степена спроводи се строга заштита, којом се омогућавају процеси природне сукцесије и очување станишта и животних заједница у условима дивљине.

Осим забране радова и активности које су као такве утврђене чланом 35. Закона о заштити природе и чл. 5. и 6. ове уредбе, у режиму заштите I степена забрањује се и:

1. коришћење природних ресурса;
2. изградња објеката;
3. слободна, неконтролисана посета и обилазак, као и кретање ван постојећих путева и специјално утврђених стаза;
4. обављање/сповођење/извођење/вршење свих радова на удаљености мањој од 300 m од гнезда сурог орла (*Aquila chrysaetos*) у периоду гнежђења врсте од 15. јануара до 10. августа.

Радови и активности ограничавају се на:

1. научна истраживања и праћење природних процеса;
2. контролисану посету у образовне, рекреативне и општекултурне сврхе;
3. обележавање границе;
4. спровођење заштитних, санационих и других неопходних мера у случају пожара, природних непогода, удеса, појава биљних и животињских болести и пренамножавања штеточина, уз сагласност министарства надлежног за послове заштите животне средине (у даље тексту: Министарство);
5. одржавање постојећих објеката од посебног значаја за заједницу, као што су високонапонски далеководи, постојећи (шумски) путеви и други инфраструктурни објекти;
6. одржавање постојећих планинарских и пешачких стаза, односно извођење радова у оквиру постојећих габарита стаза без утицаја на околни простор, уз сагласност Министарства.

Члан 8.

Предеo изузетних одлика „Повлен и кањон Сушице” поверава се на управљање „Клуб Арс Нова” из Ваљева (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Управљач је дужан да изврши упис делатности управљања заштићеним подручјем у складу са прописима којима се уређује класификација делатности и регистрација удружења у року од 60 дана од дана ступања на снагу ове уредбе.

Члан 9.

Очување, унапређење, одрживо коришћење и приказивање природних и других вредности Предела изузетних одлика „Повлен и кањон Сушице” спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштићеног подручја, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља Министарству најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове науке, просвете, туризма, просторног планирања, водопривреде, рударства, пољопривреде, шумарства и финансија.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 60 дана од дана ступања на снагу ове уредбе.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 10.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником из става 1. овог члана ближе се утврђују забрањени радови и активности, као и правила и услови обављања радова и активности који су допуштени на подручју Предела изузетних одлика „Повлен и кањон Сушице”.

Правилник из става 1. овог члана објављује се у „Службеном гласнику Републике Србије”.

Члан 11.

Управљач је дужан да на прописан начин обележи Предео изузетних одлика „Повлен и кањон Сушице”, његове спољне границе и границе површина, односно локалитета са режимом заштите I, II и III степена најкасније у року од годину дана од дана ступања на снагу ове уредбе.

Члан 12.

Управљач ће израдити софтверско решење о природним и створеним вредностима, непокретностима, активностима и другим подацима од значаја за управљање Пределом изузетних одлика „Повлен и кањон Сушице” у року од две године од дана ступања на снагу ове уредбе.

Члан 13.

Управљач може прогласити рибарско подручје у оквиру граница Предела изузетних одлика „Повлен и кањон Сушице”, на основу претходно прибављене сагласности министра надлежног за послове животне средине, у складу са законом којим се уређује заштита и одрживо коришћење рибљег фонда.

Члан 14.

Висину накнаде за коришћење Предела изузетних одлика „Повлен и кањон Сушице”, својим актом утврђује управљач, у складу са законом који дефинише накнаде за коришћење јавних добара.

Члан 15.

Управљач је дужан да, формира Савет корисника у циљу међусобне сарадње и обезбеђивања интереса локалног становништва и других корисника заштићеног подручја, у року од 12 месеци од дана ступања на снагу ове уредбе.

Члан 16.

Забране и ограничења прописане овом уредбом, не односе се на војне објекте, комплексе, инсталације и приступне путеве, који су изграђени или се планирају градити за потребе Војске Србије, као и активности које Војска Србије изводи или ће изводити за потребе одбране Републике Србије.

Члан 17.

Средства за спровођење Плана управљања Предела изузетних одлика „Повлен и кањон Сушице”, обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности Управљача и из других извора у складу са законом.

Члан 18.

Планска документа, планови, програми и основе из области рударства, енергетике, саобраћаја, шумарства, ловства, управљања рибљим фондом, водопривреде, пољопривреде и туризма и других делатности од утицаја на природу, а који се односе на коришћење природних ресурса и простора у заштићеном подручју Предела изузетних одлика „Повлен и кањон Сушице”, усагласиће се са Просторним планом Републике Србије, овом уредбом и Планом управљања.

Планови, програми и основе из става 1. овог члана, доносе се уз предходну сагласност министра надлежног за послове заштите животне средине.

Члан 19.

Ова уредба ступа на снагу осмог дана од дана објављивања у „Службеном гласнику Републике Србије”.

5 Број:

У Београду, 2025. године

В Л А Д А

ПРЕДСЕДНИК